**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

### Д О К Л А Д

**ОТ**

**НЕНО ДИМОВ - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Постановление на Министерския съвет за изменение и допълнение на нормативни актове*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на Постановление на Министерския съвет (ПМС) за изменение на нормативни актове.

Проектът на постановление има за цел:

1. Aктуализиране на текстове относно редът за предоставяне и усвояване на банкова гаранция във всички наредби за масово разпространени отпадъци съгласно последните промени в Закона за управление на отпадъците (ЗУО);

Промените включват изменение на текстовете относно периода на действие на предоставяната банкова гаранция, срока за нейното подновяване и условията за връщането й на заявителя.

1. Прецизиране на реда за изпълнение на целите за оползотворяване на отработените масла във връзка с маслата продадени на Държавната агенция „Държавен резерв и военновременни запаси“ (ДАДРВВЗ) в *Наредбата за отработените масла и отпадъчните нефтопродукти;*

Съгласно действащата наредба маслата, които се продават на ДАДРВЗ се считат за пуснати на пазара, а те реално се съхраняват в резервоари минимум 5 години и едва след освобождаването им от ДАДРВЗ постъпват на пазара.

Проектът на ПМС регламентира, че маслата, постъпващи в ДАДРВВЗ се считат за пуснати на пазара през годината, в която се освобождават от агенцията като продукти. Променят се форматите за отчитане на пуснатите на пазара масла и се въвежда задължение към председателят на ДАДРВВЗ ежегодно да предоставя на изпълнителния директор на ИАОС информация относно освободените от агенцията масла за предходната година. По този начин се определя реалното количество пуснати на пазара масла и се предотвратява завишаването на целта по оползотворяване на отработени масла.

1. Въвеждане на критерии за „край на отпадъка“ за излезлите от употреба гуми в *Наредбата за изискванията за третиране на излезли от употреба гуми*;

С проекта на ПМС в наредбата се въвеждат критерии за „край на отпадъка“ за излезлите от употреба гуми в съответствие с европейското законодателство с цел осигуряване на практическото прилагане на йерархията за управление на отпадъците и увеличаване на количествата рециклирани излезли от употреба гуми до 2020 г., включително постигането на устойчиво управление на ресурсите в страната в дългосрочен план и отклоняване на по-големи количества отпадъци от депата.

1. Повишаване на ефективността на системите за разделно събиране на отпадъци от опаковки, както и завишаване на изискванията чрез приоритизиране на определени методи на рециклиране с цел повишаване на ресурсната ефективност;

Предложените промени в *Наредбата за опаковките и отпадъците от опаковки* са във връзка с изпълнение на препоръките от *Доклад от Трети преглед на резултатите в областта на околната среда на България, изготвен от ООН*, както и с пакета мерки „Кръгова икономика” на Европейския съюз и съпътстващите го повишени цели за рециклиране и оползотворяване на отпадъци от опаковки, както по вид на материала, така и общо, са с цел да се подобри разделното събиране, като системите за разделно събиране се разширят и се подобри тяхната ефективност.

1. Екологосъобразното управление на излезли от употреба моторни превозни средства (ИУМПС) от категориите за превоз на повече от 8 пътници и за превоз на товари над 3,5 t (M2, M3, N2, N3 и G, съгласно чл. 149 от Закона за движение по пътищата);

С цел екологосъобразното управление на ИУМПС от категории M2, M3, N2, N3 и G, осигуряване на по-голямо количество рециклируеми суровини и тяхното преработване в страната се предлага въвеждането на разширена отговорност на производителя за тях, като се поставят и количествени цели по събиране, повторна употреба и оползотворяване и повторна употреба и рециклиране на ИУМПС от тези категории.

1. Продължаване на политиката на МОСВ, за стимулиране употребата на автомобили, които водят до много по-ниски нива на замърсяване и отделяне на вредни емисии в атмосферата;

За тази цел с проекта на ПМС се предлага да се намали размерът на продуктовата такса за нови автомобили и да се запази размерът й на такива на възраст до 5 години. За по-дълго употребявани автомобили се предлага таксата да бъде увеличена. По този начин ще се увеличи разликата в размерите на таксите за новите и почти новите автомобили и тези, които са по-стари и с по-високи нива на замърсяване, както и ще се поощри употребата на нови автомобили, съдържащи по-малко опасни вещества и отделящи по-малко вредни емисии;

1. Ограничаване на вредните емисии от моторни превозни средства от категории M2, M3, N2, N3 и G.

Във връзка с ограничаване на вредните емисии се предлага в *Наредбата за определяне на реда и размера за заплащане на продуктова такса* да се въведе такса и за по-големите МПС от категории M2, M3, N2, N3 и G. Съгласно данните за средната възраст на тези категории МПС в страната, делът на замърсителите е относително по-голям от този при леките автомобили. Същевременно, това са по-мощни МПС с по-големи двигатели с вътрешно горене, които изхвърлят сравнително по-големи количества вредни изгорели газове. Липсата на продуктова такса за тези МПС допринася за по-голямото търсене и употребата на стари такива, които са по-големи замърсители на атмосферния въздух.

Предложеният акт не предвижда хармонизация на актове на правото на Европейския съюз, поради което не се изготвя справка за съответствие с европейското право.

Проектът на ПМС, заедно с доклада и частичната предварителна оценка на въздействието е обявен за публично обсъждане на интернет страницата на Министерството на околната среда и водите и на портала на Министерския съвет за обществени консултации, съгласно изискванията на чл. 26, ал.2 от Закона за нормативните актове.

Проектът на ПМС е съгласуван в съответствие с чл. 32 и чл. 34 от УПМСНА. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам **проектът на Постановление на Министерския съвет за изменение и допълнение на нормативни** да бъде разгледан и приет на заседание на Министерския съвет.

**НЕНО ДИМОВ**

*МИНИСТЪР НА ОКОЛНАТА СРЕДА И ВОДИТЕ*